# **TOIMINTASUUNNITELMA 2022**

*Korona on kurittanut taide- ja kulttuurialoja erityisen raskaasti, sillä taiteen ja kulttuurin parissa toimivilla yrityksillä ja yhteisöillä ei ole vararahastoja eikä puskureita koronan kaltaisia kriisejä varten. Koronarajoitukset ovat alalla olleet niin tiukat, että käytännössä esitystoiminta on ollut pitkään keskeytyneenä. Av-alalla työt ovat jatkuneet, mutta esim. elokuvateattereiden yleisörajoitukset ovat johtaneet siihen, että elokuvateatterilevitykseen suunniteltuja elokuvia ei ole päästy esittämään. Freelancerit ovat joutuneet vaikeaan tilanteeseen, kun töitä on siirretty ja peruttu paljon.*

*Temen jäsenistö on heterogeeninen ja työskentelee monissa eri työmarkkina-asemissa. Noin puolet Temen jäsenistöstä työskentelee vakituisissa kokoaikaisissa työsuhteissa ja puolet esimerkiksi määräaikaisissa työsuhteissa, osa-aikaisissa työsuhteissa, työsuhteen ulkopuolella, apurahoilla jne. Teatterin parissa työskentelee noin 55 % jäsenkunnasta, 10 % työskentelee tanssin alalla, 20 % elokuva- ja tv-alalla ja 10 % opetusalalla.*

**PERUSTEHTÄVÄ JA TAVOITTEET**

Teme on esittävien taiteiden, media- ja av-alan työntekijöiden ammattiliitto ja kulttuurijärjestö. Suomen suurimpana taide- ja kulttuurialojen ammattiliittona Teme haluaa koota yhteen alan ammattilaiset, vaikuttaa alan työskentelyolosuhteisiin, toimintaedellytyksiin ja julkiseen rahoitukseen. Temen perustehtäviin kuluu jäsenten ammatillisten ja kulttuuripoliittisten etujen valvominen kokonaisvaltaisesti.

Temen kulttuuripolitiikka pyrkii edistämään alan kehitystä sekä turvaamaan sen toimintaedellytykset. Työhyvinvointi ja työturvallisuus ovat Temelle myös taide- ja kulttuuripoliittisia asioita.

Vuonna 2022 Teme keskittyy jäsenpalvelun perustyöhön ja siihen, että vaikeassa tilanteessa olevat jäsenet saavat vastauksia kysymyksiinsä. Vaikuttamistyötä keskitetään edelleen koronarajoituksista argumentointiin, mikäli kulttuuri- ja taidealan esittämistoiminta vielä on rajoitusten piirissä. Lisäksi vaikuttamistyötä tehdään alan rahoituksen puolesta. Hankkeiden kautta Teme tekee selvitys- ja kehittämistyötä, joiden avulla temeläisten jäsenten työelämää pyritään parantamaan.

Teme haluaa taata jäsenilleen:

- Kunnolliset työehdot ja työehtosopimusten kollektiivisen turvan

- Työelämätaitoja ja -koulutusta

- Kattavan sosiaaliturvan työskentelipä jäsen työsuhteisessa työssä tai työsuhteen ulkopuolella

- Riittävän julkisen rahoituksen taiteelle ja kulttuurille

- Reilut tekijänoikeudet

- Vaikutuskanavan työelämän ja yhteiskunnan kehittämiseen SAK:n ja Temen kautta.

Temen hallituksen työstämä strategia on päivityksen alla ja valmistuu vuoden 2022 aikana.

**YHTEINEN TEME**

Temen jäsenmäärä kasvaa tasaisesti vuosittain. Temen jäseniä ovat alla mainitut seitsemän jäsenjärjestöä sekä niiden henkilöjäsenet. Henkilöjäseniä on 5183 (18.8.2021).

Temen jäsenjärjestöt ovat:

Elokuvakoneenhoitajien yhdistys EKH

Lavastus- ja pukusuunnittelijat LP

Suomen elokuva- ja mediatyöntekijät Liitto SET

Suomen tanssi- ja sirkustaiteilijat STST

Suomen teatteriohjaajat ja dramaturgit STOD

Suomen valo-, ääni- ja videosuunnittelijat SVÄV

Teatterialan Ammattilaiset TAM

Teme huolehtii edunvalvonnasta ja työmarkkinatoiminnasta. Jäsenjärjestöt ja luottamusmiehet toimivat aloitteiden tekijöinä sekä osaltaan huolehtivat henkilöjäsenten ammatillisista asioista ja siten edistävät Temen yhteisöllisyyttä.

Temen toimintaa johtaa jäsenjärjestöjen edustajista valittu hallitus ja puheenjohtaja.

Henkilökuntaan kuuluvat toiminnanjohtaja Karola Baran; jäsensihteeri Tanja Tiukkanen; viestintäkoordinaattori Tiina Tenkanen; työehtoasiantuntijat Sami Hiltunen, Anne Saveljeff ja Ava Lainema. Sami antaa neuvontaa myös työttömyysturvaan liittyvissä kysymyksissä, Anne tekee viestintää ja Ava on lähes valmis OTM. Sanna Wälläri jatkaa osa-aikaisena talouspäällikkönä ja Ilona Vartiainen osa-aikaisena juristina yhteistyössä Suomen Muusikkojen liiton kanssa. Temellä on lakimiestiimi Asianjotoimisto Kalasatamassa asianajaja Perttu Turun johdolla.

Temen työehtoneuvonta neuvoo kaikkia Temen jäseniä. Myös sellaisissa sopimuksissa, joihin ei sovelleta Temen neuvottelemia työehtosopimuksia. Neuvonta kattaa työehtoihin, tekijänoikeuksiin ja työttömyysturvaan liittyvän neuvonnan kaikille Temen jäsenille (vakituisissa työsuhteissa työskentelevät, freelancerit, apurahoilla ja itsensätyöllistäjänä työskentelevät, pl. liiketoiminnan kehittäminen).

Temen ja sen jäsenliittojen toimisto toimii osoitteessa Pieni Roobertin katu 16, Helsinki (2. krs).

**TYÖMARKKINATOIMINTA**

Loppuvuodesta 2020 Metsäteollisuus ja Teknologiateollisuus ilmoittivat, etteivät ne enää neuvottele yleissitovaa työehtosopimusta omalla alallaan. Ilmoituksesta nousi suuri kohu. Jos työehtosopimuksia ei solmittaisi, noudatettaisiin työlainsäädäntöä, josta puuttuu alakohtainen suhteellisuudentaju. Työlainsäädännössä ei ole palkan minimiehtoja.

Ne, jotka valittavat yleissitovien työehtosopimusten jäykistävän sopimista, hakevat usein heikennyksiä työntekijöiden työsuhteen ehtoihin. Tosiasiassa monet työehtosopimukset mahdollistavat myös toisin sopimisen, jolloin työpaikoilla voidaan tehdä mm. paikallisia sopimuksia, joissa huomioidaan työpaikan tarpeet. Työehtosopimusten arvo on myös siinä, että kunkin alan työntekijät ja työnantajat ovat yhdessä neuvotelleet ja sopineet niistä.

Yleissitovuudessa lähtökohtana on mahdollisimman monen työntekijän aseman turvaaminen. Yleissitovuus takaa vähimmäistyöehdot kaikille sopimusalalla työskenteleville riippumatta siitä, miten työnantaja tai työntekijät ovat järjestäytyneet. Yleissitovuus ehkäisee siten työntekijöiden jakaantumista kahteen eri kastiin. Esimerkiksi nuorten työmarkkina-asema on usein heikko ja he joutuvat hyväksymään sen, mitä tarjotaan. Taatessaan minimiehdot yleissitovuus ehkäisee palkkasyrjintää ja palkkaerojen kasvua.

Yleissitovuus tekee työmarkkinoiden toiminnasta ennakoitavampaa. Kun vähimmäispalkka ja muut työsuhteen ehdot ovat samoja myös kilpailijoilla, työnantaja tietää, missä mennään eikä työsuhteen ehtojen polkeminen toimi kilpailuvalttina. Ilman yleissitovuutta yritysten välinen kilpailu palkkakustannuksilla kasvaa. Näin ollen yleissitovuus on myös työnantajien etu, vaikka julkisesta keskustelusta voisi päätellä päinvastaista.

Temen työmarkkinatoiminnan keskiössä ovat työehtosopimusten neuvotteleminen, neuvoteltujen sopimusten sekä lainsäädännön noudattamisen valvominen, jäsenneuvonta ja yleisten työelämätaitojen parantaminen. Teme kouluttaa luottamusmiehiä kahdesti vuodessa ja pyrkii toiminnassaan jatkuvasti kehittämään luottamusmiesjärjestelmän toimivuutta ja kattavuutta. Vuonna 2022 selvitetään, löytyykö konseptia, jonka turvin voitaisiin käynnistää vertaistuen verkosto, jossa alan kokeneet ammattilaiset voisivat kokemusasiantuntijoina neuvoa nuorempia kollegoja työelämäkysymyksissä.

**Työehtosopimukset 2022**

Teme neuvottelee alalleen useita työehtosopimuksia:

-Tanssinopettajien työehtosopimus neuvotellaan Palvelualan työnantajat Palta ry:n ja Suomen Tanssioppilaitosten liiton kanssa

-Suomen Kansallisoopperan päivätekniikkaa koskeva työehtosopimus neuvotellaan Paltan kanssa

-Elokuva- ja tv-tuotantoja koskeva työehtosopimus neuvotellaan Suomen Journalistiliiton kanssa ja työnantajapuolella on Palta

-Teatterialan työehtosopimus neuvotellaan Suomen teatterit ry:n kanssa

-Suomen Kansallisteatterin tekniikkaa ja vastaavia koskeva talokohtainen työehtosopimus neuvotellaan PAM:n kanssa

-Yleisradion kanssa neuvotellaan kaksi työehtosopimusta

-Suomen Journalistiliiton kanssa neuvotellaan Mediarinkiä koskeva elokuva- ja tv-tuotantoalalla työskentelevien vuokratyöntekijöiden työehtosopimus

-Tikkurilan teatterin kanssa neuvotellaan talokohtainen sopimus

Työehtosopimuskierros on alkamassa. Kaikki sopimukset ovat katkolla vuoden 2022 puolella.

**Työehtokoulutus**

Teme järjestää jäsenille avoimia työehtokoulutuksia vuosittain. Ne ovat alakohtaisia ja yleensä maksuttomia.

Teme jatkaa luottamusmiesverkoston ja -koulutuksen kehittämistä. Työkaluina tässä ovat opas ja koulutukset. Teme järjestää vuosittain kaksi luottamusmieskoulutusta Temen työehtosopimusten sopimusaloilla.

Luottamusmiestoiminta on tärkeä Elokuva- ja tv-alan työehtosopimuksen osalta sekä alan kehittämisessä, sillä työehtosopimus sisältää poikkeuksellisen paljon viittauksia paikalliseen sopimiseen. Elokuva- ja tv-tuotantojen produktioluonteen takia luottamusmiesjärjestelmä toteutuu eri tavalla kuin monilla muilla aloilla, sillä av-alalla toistaiseksi voimassa olevat työsuhteet ovat harvinaisempia. Teme pyrkii siihen, että luottamusmiesjärjestelmä saadaan vakiinnutettua ja toimivaksi produktioluonteisilla aloilla.

Teme käy luennoimassa alan kouluissa työehdoista. Tilaisuuksia on kymmenkunta vuosittain eri puolilla Suomea keskeisissä alan kouluissa. Koulukäyntien tarkoitus on opiskelijoiden työelämätaitojen kartuttaminen sekä jäsenhankinta.

Teme seuraa taideopetuksessa tapahtuvia koulutuspoliittisia muutoksia ja pyrkii lausunnoin ja keskusteluihin edistämään teatteri-, tanssi-, sirkus- ja av-taiteen opetuksen resursointia ja arvostusta eri koulutusasteilla ja -muodoissa. Pyrimme edistämään sitä, että teatterin, draaman ja tanssin oppiaineita kehitetään yhdenvertaisesti muiden taide- ja taitoaineiden kanssa. Tuomme julki em. aineiden sivistävää merkitystä ja tavoitteenamme on, että niiden opetus ja saatavuus kouluissa lisääntyy ja oppiaineita opettavat ko. aineisiin valmistuneet ammattitaitoiset opettajat.

Temen jäsenet on 1.1.2022 lukien siirretty uuden Avoimen työttömyyskassan (A-kassan) jäseniksi. A-kassa on iso, tehokas ja kilpailukykyinen. Työttömyyskassavaihdoksen myötä kaikki luovan alan liitot ovat samassa työttömyyskassassa, joten työttömyysturvalain tulkinnat tulevat olemaan yhdenmukaiset, mikä lisää luottamusta työttömyyskassan toimintaan. A-kassan toiminta on lisäksi vähemmän suhdanneherkkää kuin pienen Erityisalojen Toimihenkilöiden Työttömyyskassan (ETTK), joten työttömyyskassan jäsenmaksut eivät jatkossa tuo isoja heilahduksia Temen talouteen. Teme ylläpitää toistaiseksi yhteistyötä myös entiseen ETTK-kassaan, koska työttömyysetuutta saaneet jäsenet voivat siirtyä uuteen kassaan vasta työllistyttyään. Teme on kouluttanut työttömyyskassan virkailijoita Temen työehtosopimusten osalta, ja tämä työ jatkuu myös uuden kassan myötä.

**HANKKEET, JOISSA TEME ON MUKANA**

Floor is Yours! -tutkimus toi merkittävää uutta tietoa alan turvallisuusjohtamisesta ja -kulttuurista, yhdisti tutkimustiedon käytännön työvälineiden kehittämiseen ja jakaa tietoa työturvallisuuden ja turvallisuuskulttuurin edistämiseksi alan toimijoille. Hankkeen tietoja ja taitoja jalkautetaan Floor is Ours -hankkeessa.

Teme on hakenut yhdessä Työterveyslaitoksen ja Audiovisual Producers in Finland Apfi ry:n kanssa rahoitusta hankkeeseen, jossa selvitetään jaksamista ja terveyttä riippumattomien tuotantoyhtiöiden elokuva- ja TV-tuotannoissa. Aikaisemmin av-alalla toimivien ammattilaisten terveyttä ja jaksamista ei ole selvitetty. Tätä kirjoitettaessa rahoituspäätös ei ole tullut.

TYÖ2030 -kehittämisohjelmasta saatiin 180.000 euroa Temen kaksiosaiseen hankkeeseen, joka toteutetaan yhteistyössä Suomen teattereiden ja Kuntoutussäätiön kanssa. Hanke selvittää ja jakaa ratkaisuehdotuksia työntekijöiden työuraan vaikuttavista tekijöistä. Se pyrkii tuottamaan työkaluja, joiden turvin työhyvinvoinnin ja -terveyden johtamista voidaan parantaa. Hanke on käynnissä vuoden 2022 loppuun saakka.

TYÖ2030 -kehittämisohjelmasta saatiin 180.000 euroa myös Freet2030-hankkeeseen. Kulttuurialalla freelancertyötä tehdään monenlaisissa sopimussuhteissa niin palkkatyönä, laskutuksella ilman yritystä, apurahoilla tai yrittäjyyden eri muodoissa. Erityisesti korona-aikana moni freelancer on pudonnut ns. turvaverkkojen ulkopuolelle. Hanke tähtää freelancertyön tilannekuvan parantamiseen sekä sen pohjalta etsii ja rakentaa toimivia malleja tehdä kulttuurialan työtä niin, että työelämän suojaavat rakenteet toimisivat paremmin alalla työskentelevien osalta. Hankkeessa ovat yhteistyökumppaneina mukana myös työnantajapuolta edustavat Suomen Teatterit, Teatterikeskus ja Audiovisual Producers Finland (Apfi) sekä Suomen Muusikkojen Liitto.

Molemmat em. hankkeet ovat työmarkkinaosapuolten välisiä hankkeita, joissa tärkeää on työntekijä- ja työnantajapuolen yhteistyö. Yhteistyöllä pyritään lisäämään toimialan työtyytyväisyyttä.

Teme on lisäksi mukana ”Monimuotoinen ansiotyö – käytännöt ja yhteiskunnallinen kehys” -tutkimushankkeessa (2019-2022). Siitä vastaa Tampereen yliopisto. Hankkeessa tutkitaan monimuotoista ansiotyötä, sen kirjoa ja työnteontavan valinnan syitä ja motiiveja, alakohtaisia käytäntöjä sekä yhteiskunnallista kehystä. Hanketta seurataan ja etsitään sieltä selityksiä ja keinoja ymmärtää Temen alan monimuotoisia töitä.

Euroopan komission toimintasuunnitelman (julk. 03/2021) mukaan av-alan tulee olla hiilineutraali vuoteen 2050 mennessä. Audiovisual Producers Finland APFI ry on ryhtynyt luomaan kotimaiselle av-alalle kestävän kehityksen strategiaa, joka tähtää ekologisuuteen. Teme on yksi hankkeen kumppaneista. Hanke on kolmivuotinenja siihen kuuluu Iso-Britanniassa kehitetyn albert-ympäristöjärjestelmän käyttöönotto. Albert-järjestelmä tarjoaa tuotantoihin hiilijalanjälkilaskurin, sertifioinnin ja ympäristökoulutusta. Alkujaan BBC:llä luotu albert on ollut toiminnassa jo yli 10 vuotta. Nykyisin työkaluja käytetään maailmanlaajuisesti yli 20 maassa arviolta yli 2 000 tuotantoyhtiön toimesta.

Järjestelmän avulla tuotantoyhtiöt voivat selvittää Suomessa kuvattujen kotimaisten ja kansainvälisten tv-ohjelmien ja elokuvien ympäristövaikutuksia. Kaikille Suomen av-alan tekijöille tullaan tarjoamaan ilmaista koulutusta siitä, kuinka tuotannon eri osa-alueilla voidaan toimia ekologisemmin. Tuotannot saavat käyttöönsä online-pohjaisen hiilijalanjälkilaskurin tuotantojen päästöjen laskemiseen.

Teme jatkaa Itsensätyöllistäjien yhteistyöryhmässä (ITSET), joka on ammattiliittojen ja palkansaajakeskusjärjestöjen välinen työryhmä. Ryhmän tavoitteena on parantaa itsensätyöllistäjien asemaa työmarkkinoilla, työ- ja sosiaaliturvalainsäädännössä. Ryhmässä Temeä edustaa toistaiseksi Karola Baran.

SAK:ssa Temen toimisto osallistuu mm. seuraaviin ryhmiin: lakimiehet (Ilona Vartiainen, Ava Lainema), sopimusvastaavat (Karola Baran), sosiaalipoliittiset (Sami Hiltunen), tasa-arvovastaavat (Ava Lainema?), viestintävastaavat (Anne Saveljeff/Tiina Tenkanen). Työryhmissä käydään oma työtilanne ja työryhmissä käsiteltävät teemat huomioiden.

#### TAIDE- JA KULTTUURIPOLITIIKKA

Temen kulttuuri- ja taidepoliittisen näkemyksen mukaan taiteellisen laadun paras tae on hyvinvoiva taiteilija ja työntekijä sekä riittävät resurssit.

Temen taide- ja kulttuuripoliittiset argumentit ovat:

Taide on perusoikeus.

Taiteella on itseisarvo.

Taide on tieteen veroinen yhteiskunnallinen voimavara.

**Taide ja kulttuuri parantavat kansantaloutta ja työllisyyttä.**

Taide ja kulttuuri lisäävät sosiaalista hyvinvointia ja elämänlaatua.

Temen hallitusohjelmatavoitteet vuosille 2019-2023 löytyvät Temen verkkosivuilta.

**Esittävän taiteen rahoitusta uudistettiin 2016-2020, mutta rahoitusvaje on edelleen huolestuttava**

Pitemmällä aikavälillä eniten epävarmuutta kulttuurialan rahoitukseen tulevaisuudessa tulee aiheuttamaan valtion koronavelkojen valtion talouteen aiheuttamat säästöpaineet. Teme pyrkii vaikuttamaan siihen, että kulttuurin julkinen rahoitus taataan joka tilanteessa.

Teme jatkaa vaikuttamista teatterialan rahoitukseen, sillä ilman koronaakin rahoitus on kehittynyt heikosti ja esittävän taiteen rahoitusvaje on todellinen. VOS- ja vapaan kentän rahoitus on hyvällä tolalla vuonna 2022. Todennäköisiä leikkauksia tulee myöhempinä vuosina, joten rahoituksesta on vaikuttamistyössä lausuttava jatkuvasti.

Koronapandemia toi näkyväksi Veikkausrahoituksen riskiluonteen. Peliautomaattien sulkeminen romahdutti pelituotot. On eettisesti kestämätöntä, että yleishyödyllistä työtä rahoitetaan riskirahalla.

Teme on aktiivisesti esittänyt, että yleishyödyllinen kulttuuri-, liikunta- ja nuorisotyö rahoitetaan tulevaisuudessa kokonaan valtion budjetista eikä epävakailla rahapelituotoilla. Talousarviossa vuodelle 2022 Veikkausvoittovarojen aleneminen näkyy jo rahoitusten saajien määrärahoissa. Vuonna 2021 julkaistiin Erkki Liikasen johdolla työskennelleen työryhmän raportti vaihtoehdoista Veikkausvoittovarojen edunsaajien tulevaisuuden rahoituksesta.

Temen mielestä, kulttuurialan rahoitus tulee vähitellen siirtää rahoitettavaksi valtion talousarviosta muiden peruspalveluiden tapaan. Siirtymävaiheen aikana olisi voittovarojen alenemisesta aiheutuva määrärahojen alenema kompensoitava veikkauksen edunsaajille. Näin luvattiin myös hallitusohjelmassa. Näin ei ole tapahtumassa vuonna 2022, vaan veikkauksen edunsaajien määrärahoja leikataan keskimäärin 8 %. Esim. Kansallisteatterin ja Elokuvasäätiön määrärahoja leikataan. Hyvitysmaksua on ehdotettu alennettavaksi 11 miljoonasta eurosta 7 miljoonaan euroon, mikä tarkoittaa menetyksiä yksittäisille tekijöille ja taiteenedistämiskeskuksille, joita on rahoitettu hyvitysmaksuvaroista. AVEK:n saama rahoitus puolittuisi aikaisemmasta. Elokuussa 2021 työryhmä ehdotti, että kansalliset laitokset siirretään valtion talousarvioon 1.1.2023 lähtien. Teme kannattaa ehdotusta.

**Elokuva-alan julkinen rahoitus tulee nostaa Pohjoismaiselle tasolle**

Suomessa elokuvataidetta tehdään pienillä budjeteilla. Pitkän elokuvan budjetti on muissa Pohjoismaissa noin 3,5 M€, kun Suomessa vastaava luku on 1,3 M€. Suomen elokuvasäätiöön verrattuna Tanska jakaa kaksinkertaisen määrän tukea elokuville, Ruotsissa jaetaan kymmenisen miljoonaa enemmän kuin Suomessa. Elokuvasäätiö rahoitetaan täysin veikkausvoittovaroista. Säätiön määrärahoihin esitettiin vuodelle 2022 8 % leikkaus määrärahoihin, joten rahoituksen suunta on menossa päinvastaiseen suuntaan kuin mitä Teme toivoisi.

Uudistetun audiovisuaalisen mediapalveludirektiivin 13 artiklan 2 kohdan mukaisesti jäsenvaltiot voivat eurooppalaisen sisällön edistämiseksi halutessaan velvoittaa lainkäyttövaltaansa kuuluvat mediapalvelun tarjoajat osallistumaan eurooppalaisten teosten tuotannon rahoitukseen esimerkiksi sisältöön tehtävien suorien sijoitusten ja kansallisiin rahastoihin suoritettavien osuuksien avulla. Direktiivi avaa jäsenvaltioille siis mahdollisuuden laajentaa itsenäisten eurooppalaisten audiovisuaalisten tuotantojen rahoituspohjaa. Teme puoltaa tätä ja lausui asiasta elokuussa 2020. Asia ei vielä ole edennyt.

**SOSIAALIPOLITIIKKA**

Suomen lainsäädäntö rakentuu vakituiselle kokoaikaiselle palkkatyösuhteelle. Temen jäsenet työskentelevät kuitenkin hyvin vaihtelevasti: työsuhteissa ja sen ulkopuolella esim. työkorvauksella, laskutuspalvelujen kautta, apurahalla tai yrittäjänä. Temen mielestä sosiaaliturva pitäisi rakentaa huomioimaan työelämän moninaisuus. Teemme jäsentemme sosiaaliturvan kehittämiseksi jatkuvasti työtä ja selvitämme erilaisia vaihtoehtoja parantaa jäsenten tilannetta.

Koronaepidemia aiheutti jo maalis-lokakuussa 2020 Temen jäsenistölle paljon työn menetyksiä eikä tulevaisuus vieläkään näytä riskittömältä. Lukuisat tapahtumat ja esitykset on peruttu ja siirretty. Temen jäsenistä suuri osa kuuluu työttömyyskassaan. Työttömyysturvan tarve Temen jäsenistön keskuudessa nousi paljon. Temen jäsenistöä on jäsenenä niin Erityisalojen toimihenkilöiden työttömyyskassassa (ETTK) kuin 1.1.2022 aloittavassa Avoimessa työttömyyskassassa (A-kassa).

ETTK:n ansiosidonnaisen päivärahan maksun valtavan kasvun vuoksi kassan tasoitusrahaston taso laski ja kassan jäsenmaksua on taas nostettava vuodelle 2022. Vuonna 2022 työttömyys saattaa edelleen nousta, jos koronaepidemia pitkittyy ja tämän myötä työttömyysturvakulut edelleen kasvavat. Jäsenten siirtäminen A-kassan jäseniksi toivottavasti vähentää suhdanteista johtuvaa työttömyyskassamaksun vaihtelua. Kun työttömyyskassan jäsenmaksut nousevat, Temen talous heikkenee, koska Teme tilittää jäsenmaksusta työttömyyskassojen maksut.

Teme tavoittelee työttömyysturvan yksinkertaistamista ja työssäoloehdon osalta tuntiseurannasta luopumista. Ansiosidonnaiseen työttömyysturvaan pääsyä tulisi Temen mielestä helpottaa lyhentämällä työssäoloehto 4 kuukauteen. Lisäksi tekijänoikeusjärjestöjen jakamat tekijänoikeuskorvaukset tulisi rinnastaa pääomatuloihin eikä huomioida vähentävänä tulona työttömyysetuuden sovittelussa.

Suomen hallituksen hallitusohjelmatavoitteissa on tavoite selvittää lainsäädännön muutostarpeita työn murroksen näkökulmasta (itsensätyöllistäjät, jakamis- ja alustatalous, uudet työn teettämisen muodot ja osuuskunnat). Todetaan, että työelämän epävarmuuden vähentämiseksi täsmennetään työsopimuslain työsopimuksen käsitettä siten, että työsopimussuhteen naamiointi muuksi kuin työsopimukseksi estetään. Tämä on ollut Temelle tärkeä tavoite ja sen edistymistä seurataan.

**MUU LAINSÄÄDÄNTÖÖN VAIKUTTAMINEN**

Luottamusmiehen suojaa tulisi kehittää lainsäädäntötasolla. Esim. luottamusmiehen irtisanomissuoja jää merkityksettömäksi aloilla, joilla työsuhteet ovat enimmäkseen lyhyitä määräaikaisuuksia.

Teme ajaa edelleen ns. Freelancer-Allianssia Suomeen, vaikka se ei ole Suomen hallituksen hallitusohjelmassa. Teme tavoittelee Suomeen Allianssi-mallia ja pitää rahoituksen osalta tärkeänä, että Allianssia ei rahoiteta alimitoitetusta kulttuuribudjetista, vaan työ- ja elinkeinotoiminnan hallinnon varoista.

**TEKIJÄNOIKEUDET**

Tekijänoikeudet ovat kasvava ala taloudellisesti, yksilötason neuvonnassa sekä kollektiivisten oikeuksien hallinnoimisen osalta. Temen toiminnassa tekijänoikeusasiat ovat korostuneet ja lisääntyneet. Tekijänoikeuksia luovutetaan myös työsopimuksella.

Kopiosto valvoo ja kerää korvauksia teosten käytöstä. Verkkotallennuskorvauksista pidätetään 5 % käytettäväksi tekijöiden kollektiivisiin tarkoituksiin. Osa erästä voidaan käyttää Temen yleiseen koulutustoimintaan ja osa voidaan kohdentaa avustuksiin.

Yleisradiossa sisältöjen uudet jakelukanavat, erityisesti Elävä Arkisto ja Yle Areena, ovat kehittyneet ja televisio-ohjelmat ovat aikaisempaa laajemmin katsottavista Ylen verkkopalveluista. Ylen temeläisiä freelancereita koskevan työehtosopimuksen (Teme-sopimus) nojalla Teme on neuvotellut myös korvauksista näiden palveluiden osalta. Yle on maksanut sopimukseen liittyvät korvaukset Temen kautta tekijöille.

Temellä on edustaja koulutusrahasto Kouran ohjausryhmässä, joka jakaa apurahoja ja palkintoja Ylen, MTV:n ja Mediahubin työntekijöille, jotka tekevät tekijänoikeuksien alaista työtä. Kouran varat kertyvät Ylen ja MTV:n omatuotantoisten ohjelmien käytöstä opetus- ja tutkimustoiminnassa. Rahastoa hallinnoi Kopiosto.

**TYÖTÄ KAIKILLE -TYÖTORI**

Työtä kaikille /Work for All on avoin ja ilmainen rekrytointi- ja verkostoitumispalvelu, jonka toteuttamisen Opetus- ja kulttuuriministeriö mahdollisti taloudellisella tuellaan.

Palvelun pyrkimys on työllistää, helpottaa kohtaanto-ongelmaa, neuvoa kotimaisia ja kansainvälisiä työntekijöitä ja työnantajia sekä esitellä luovan alan työtä, taidetta, tekijöitä ja yrityksiä.

Palvelu neuvoo Suomen työlainsäädännöstä englanniksi ja suomeksi. Toimintavuonna palvelua markkinoidaan erityisesti eurooppalaisille luovien alojen työnantajille. Palvelu löytyy osoitteesta: tyotakaikille.fi sekä workforall.fi

**YHTEISTYÖ JA VERKOTTUMINEN**

Teme tekee yhteistyötä monien toimijoiden kanssa vaikuttajaviestinnän keinoin, järjestämällä tilaisuuksia ja koulutuksia sekä neuvottelemalla.

Temen kulttuuripoliittisiin verkostoihin kuuluvat mm. Suomen Teatterijärjestöjen Keskusliitto, Forum Artis, Teatterin, tanssin ja sirkuksen tiedotuskeskukset ja Suomen elokuvasäätiö.

SAK on Temen keskeinen yhteistyökumppani. Temellä on edustajia SAK:n monissa elimissä, kuten hallituksessa ja monissa työryhmissä. Teme on myös mukana Kulttuurialojen ammattiliittojen neuvottelukunnassa, joka toimii SAK:n johdolla.

Kansainvälisen verkottumisen toiminnan tavoitteet ovat:

- EU-tasolla direktiiveihin ja käytäntöihin vaikuttaminen

- EU:n kolmikantaiseen työmarkkinatoimintaan osallistuminen, ns. sosiaalidialogi

- Hyvät yhteistyösuhteet kollegajärjestöihin

- Jäsenten oikeuksien turvaaminen näiden liikkuessa yli maiden rajojen

- Muiden maiden työmarkkinatoiminnan tukeminen tarvittaessa

Teme on jäsen UNI:ssa, 15 miljoonan jäsenen Union Network Internationalissa. UNI-MEI, (MEI = Media, Entertainment and Arts International) ja sen Euroopan alueorganisaatio EURO-MEI ovat Temen ja esittävän taiteen toimintasektoria.

Teme on jäsen myös FIA:ssa (International Federation of Actors), jossa STST edustaa liittoa.

Teme osallistuu EU:n rahoittamaan sosiaalidialogiin. Se on kolmikanta-yhteistyötä EU:ssa: työnantaja-, työntekijäjärjestöjen ja EU:n komission toimintaa.

Teme toimii eri organisaatioissa, jotka auttavat edellä mainittujen tavoitteiden toteuttamista ja ovat jäsenistömme kannalta relevantteja yhteistyökumppaneita. Lisäksi Temen jäsenjärjestöillä on lukuisia yhteistyösopimuksia ja jäsenyyksiä eri järjestöissä, joissa ne toimivat itsenäisesti.

**TOIMINNAN RAHOITUS**

Temen talous perustuu jäsenmaksutuloihin. Teme maksaa työttömyyskassaan kuuluvien jäsentensä jäsenmaksun sekä maksaa jäsenjärjestöille liittokokouksen määräämän jäsenmaksupalautuksen. Jäsenmaksuilla rahoitetaan Temen tärkeimmät toiminnot ja mm. ammattiliittotoiminta ja hallinto.

OKM:ltä Teme saa valtionapua kulttuuripoliittiseen toimintaan. Kulttuuripolitiikka näkyy varsinkin lausunnoissa, kannanotoissa ja vaikuttajaviestinnässä.

Teme tilittää Ylen freelancer-ohjaajia, -lavastajia, -pukusuunnittelijoita, -koreografeja ja -tanssijoita koskevan Teme-sopimuksen pohjalta tekijänoikeuskorvaukset ko. tekijöille siitä, että heidän teoksiaan on saatavilla Ylen Areena -palvelussa. Kumppanina tilityksessä on Kopiosto. Ylen Elävän arkiston klippikorvaukset kanavoidaan jäsenistön yhteisiin asioihin, mm. sopimus- ja tekijänoikeuskoulutukseen ja -neuvontaan.

**VIESTINTÄ**

Temen viestintä on monikanavaista. Teme tavoittaa jäseniä viikkokirjeen, nettisivujen ja sosiaalisen median kautta. Vuonna 2020 Temen Instagram on alkanut tavoittaa yhä enemmän niin jäseniä, työpaikkoja kuin sidosryhmän jäseniä ja sen kehittämistä jatketaan. Vuonna 2021 Teme kehittää sen mediasuhteita ja tavoitteena on lähettää vuoden aikana mediatiedotteita Temen edunvalvonnasta.

Temen verkkosivuilla kävijät katsovat enimmäkseen palkkoja, työsopimusmalleja sekä lukevat Metelin juttuja. Meteli-lehti julkaisee yhden artikkelin viikossa ja nostaa esiin luovien alojen ammattilaisia ja tekee luovaa työtä näkyväksi. Lehden toimittamisesta vastaa päätoimittaja Anne Saveljeff yhdessä toimitusneuvoston kanssa.

Viikoittain toimitettava jäsenkirje palvelee jäseniä kertomalla ajankohtaisista ilmiöistä ja uutisista luovilla aloilla ja työelämässä.

Jäsen- ja muita kyselyitä ja tiedonhankintaa tehdään vuosittain tarpeen mukaan. Jäsenkyselyillä kartoitetaan mm. jäsenistön työoloja, toimeentuloa ja koulutustarpeita.

Temen www-sivuilta voi vapaasti tilata Temen uutiskirjeen, joka lähetetään neljästi vuodessa. Sosiaalisessa mediassa Temellä on twitter-, facebook- ja instagram-tilit.

Teme antaa aktiivisesti lausuntoja ja kannanottoja jäsenten kannalta tärkeistä asioista.

**Teatteri- ja mediatyöntekijöiden liitto ry:n hallitus**

**Syyskuussa 2021**